
Igazságügyi célú molekuláris genetikai vizsgálatok a kutyák és farkasok elkülönítésére polimorf markerek alapján

Több évtizednyi távollét után a szürke farkas (Canis lupus L., 1758) a 21. század elején rekolonizálni kezdte egykori hazai területeit. Európában az erős emberi jelenlét miatt a farkasok kénytelenek nagy területeken osztozni az emberekkel, ami konfliktusok forrása lehet. Farkas oldalról a háziállat állományok megtizedelésében, emberi oldalról pedig a farkasok elleni illegális vadászatban és a termékeikkel való kereskedelemben mutatkozik meg.
Dolgozatomban a kutyák és farkasok különböző genetikai markerekkel történő elkülönítésének lehetőségeit vizsgáltam a szakirodalomban gyakran említett módszerekkel. Azt vizsgáltam, hogy ezek a módszerek mennyire alkalmasak a terepről begyűjtött, erősen degradálódott mintákból megbízható és reprodukálható eredményeket szolgáltatni. A begyűjtött, illetve rendelkezésre álló farkas és kutya eredetű mintákból meghatározott mitokondriális kontroll régió haplotípusok és a 14 vizsgált mikroszatellita alléleloszlás adatai alapján kimutatható a különbség a farkas- és kutyaminták között.
Az eddigi hazai eredmények is alátámasztják annak lehetőségét, hogy különböző genetikai markerek párhuzamos vizsgálatával − melyek megfelelnek az igazságügyi célú alkalmazás kritériumainak −, kellő valószínűséggel alátámasztható egy kérdéses eredetű minta alfaj szintű besorolása. Az uniparentális markerek használata önmagukban nem adnak megbízható eredményeket, de jól kiegészítik a biparentális markerek eredményeit. A dolgozatomban alkalmasnak ítélet markerek együttes használata kellő megbízhatósággal különbözteti meg a két vizsgált csoportot egymástól.



